钦定古今图书集成/明伦汇编/氏族典/第038卷 > 《廖用贤尚友录》 > 江革
## 钦定古今图书集成/明伦汇编/氏族典/第038卷 > 《廖用贤尚友录》 > 江革

按《后汉书江革传》：“革字次翁，齐国临淄人也。少失父，
独与母居。遭天下乱，盗贼并起，革负母逃难，备经阻
险，常采拾以为养。数遇贼，或劫欲将去，革辄涕泣求
哀，贼不忍犯，或乃指避兵之方，遂全于难。转客下邳，
穷贫裸跣行，佣以供母，便身之物，莫不必给。建武末
年，归乡里，乡里称之曰‘江巨孝’。太守尝备礼召革，以”
母老不应。及母终，至性殆灭，尝寝伏冢庐，服竟，不忍
除。永平初，举孝廉，为郎，补楚太仆，月馀，自劾去。后数
应三公命，辄去。建初初，举贤良方正，再迁司空长史，
肃宗甚崇礼之，迁五官中郎将。后上书乞骸骨，转拜
谏议大夫，赐告归。